Terdapat banyak nilai-nilai etika dalam tamadun cina yang berteraskan kepada Lima Hubungan atau dikenali sebagai Wu Lun yang dihuraikan oleh Konfucius. Antara sifat yang masih dititikberatkan oleh masyarakat cina adalah konsep Wu Chang iaitu adab antara kawan atau orang sekeliling. Dalam konfucius juga menegaskan tentang kepentingan Lima Sifat Mulia (Wu Chang).

Pertamanya adalah Ren (peri kemanusiaan). Ren merupakan teras bagi akhlak mulia seseorang. Seseorang yang memiliki ren adalah seorang yang berkelakuan baik, tidak mementingkan diri sendiri dan sering membantu orang yang memerlukan bantuan. Konsep ren ini merupakan satu konsep yang baik dan perlu ditanam dalam setiap diri rakyat Malaysia supaya menghindari sifat dengki antara satu sama lain serta bersama-sama menuju kearah negara yang lebih maju. Sebagai contoh, gerakan-gerakan NGO yang pergi memberi bantuan kepada mangsa banjir di Pahang tidak kira bangsa dan warna kulit. Jika sifat tolong- menolong ini diteruskan, Malaysia akan dapat menjadi negara yang maju.

Keduanya adalah Yi (kebenaran/keadilan). Yi merujuk kepada kebolehan seseorang itu mengenalpasti antara hak dan batil. Jika sesuatu perkara itu baik bagi dirinya, maka tidak ada masalahnya untuk seseorang itu melakukan perkara tersebut. Tetapi andai kata perkara itu buruk kesannya jika dilakukan maka seeloknya untuk menjauhinya. Apabila memilih kawan atau bergaul dengan orang lain, seseorang itu perlu melihat persekitarannya. Bukanlah bermaksud seseorang itu tidak boleh berkawan dengan mereka yang tidak baik ini, tetapi seeloknya kurangkan masa bergaul dengan mereka. Hal ini kerana, kita tidak tahu apa akan jadi jika terus bersama mereka. Nak dijadikan cerita, kita berada pada waktu dan tempat yang salah, terus terpaksa mengahadap hukuman yang akan dikenakan.

Ketiganya adalah Li (kesopanan/kesusilaan). Li bermaksud peraturan hubungan antara sesama manusia yang merangkumi aspek ritual dan pelaksanaan upacara keagamaan. Sebagai contoh, terdapat peraturan dalam masyarakat cina yang mempunyai perbezaan status sosial yang perlu diamalkan oleh mereka. Li merupakan suatu konsep yang memperluaskan makna yang mencakupi adat istiadat dan tradisi dalam sebuah masyarakat. Oleh itu, manusia haruslah berbudi bahasa tanpa mengira peringakat seseorang supaya Malaysia dapat menjadi satu negara yang maju.

Seterunya, sifat yang keempat adalah Chih/Zhi (kebijaksaan). Chi merupakan kebolehan seseorang individu untuk membuat keputusan sebelum bertindak. Seseorang itu perlu mengambil kira semua yang mungkin akan terjadi sekiranya Tindakan yang dilakukannya berlaku. Chi adalah sangat penting bagi seseorang kerana dengan adanya kebijaksanaan seseorang itu tidaklah hanya mengikut apa yang disuruh kepadanya dan dapat menghindarkan diri daripada diperdayakan oleh pihak yang tidak baik.

Sifat yang terakhir adalah Hsin/Xin (layak dipercayai). Hsin ini amatlah penting jika kita ingin membina negara yang maju. Kepercayaan ini bukanlah satu perkara yang boleh dibeli tetapi ia adalah satu perkara yang perlu diperolehi dan ia sangat sukar untuk didapati. Tambahan pula, kepercayaan yang paling berharga adalah kepercayaan kepada diri sendiri. Jika seseorang itu tidak mempercayai dirinya, bagaimana orang lain mahu memberikan kepercayaan mereka kepadanya. Sekiranya semua kepercayaan dapat diperolehi bersama, matlamat mencapai Malaysia negara maju akan menjadi mudah kerana kepercayaan adalah teras kepasa kesemua hubungan antara Manusia.

Kesimpulannya, kesemua Lima Sifat Mulia sewajarnya dipupuk dalam diri rakyat Malaysia bagi mencapai matlamat negara yang maju bukan sahaja secara fizikal malah mental dan intelektual.